钦定古今图书集成/历象汇编/乾象典/第020卷 > 张子正蒙 > 《参两篇》
## 钦定古今图书集成/历象汇编/乾象典/第020卷 > 张子正蒙 > 《参两篇》

木曰“曲直”，能既曲而反申也；金曰“从革”，一从革而不
能自反也。水火气也，故炎上润下，与阴阳升降，土不
得而制焉。木金者，土之华实也，其性有水火之杂，故
木之为物，水渍则生火然而不离也，盖得土之浮华
于水火之交也。金之为物，得火之精于土之燥，得水
之精于土之濡，故水火相待而不相害，铄之反流而
不耗，盖得土之精实于水火之际也。土者，物之所以
成始而成终也，地之质也，化之终也。水火之所以升
降，物兼体而不遗者也。